फुलराणी - विकिपीडिया

# फुलराणी

### Wikipedia कडून

फुलराणी

    हिरवे हिरवेगार गालिचे - हरित तृणाच्या मखमालीचे;
    त्या सुंदर मखमालीवरती - फुलराणी ही खेळत होती.
    गोड निळ्या वातावरणात - अव्याज-मने होती डोलत;
    प्रणयचंचला त्या भ्रूलीला - अवगत नव्हत्या कुमारिकेला,
    आईच्या मांडीवर बसुनी - झोके घ्यावे, गावी गाणी;
    याहुनि ठावे काय तियेला - साध्या भोळ्या फुलराणीला ?

    पुरा विनोदी संध्यावात - डोलडोलवी हिरवे शेत;
    तोच एकदा हासत आला - चुंबून म्हणे फुलराणीला-
    "छानी माझी सोनुकली ती - कुणाकडे ग पाहत होती ?
    कोण बरे त्या संध्येतून - हळुच पाहते डोकावून ?
    तो रविकर का गोजिरवाणा - आवडला अमुच्या राणींना ?"
    लाजलाजली या वचनांनी - साधी भोळी ती फुलराणी !

    आन्दोली संध्येच्या बसुनी - झोके झोके घेते रजनी;
    त्या रजनीचे नेत्र विलोल - नभी चमकती ते ग्रहगोल !
    जादूटोणा त्यांनी केला - चैन पडेना फुलराणीला;
    निजली शेते, निजले रान, - निजले प्राणी थोर लहान.
    अजून जागी फुलराणि ही - आज कशी ताळ्यावर नाही ?
    लागेना डोळ्याशी डोळा - काय जाहले फुलराणीला ?

    या कुंजातुन त्या कुंजातुन - इवल्याश्या या दिवट्या लावुन,
    मध्यरात्रिच्या निवान्त समयी - खेळ खेळते वनदेवी ही.
    त्या देवीला ओव्या सुंदर - निर्झर गातो; त्या तालावर -
    झुलुनि राहिले सगळे रान - स्वप्नसंगमी दंग होउन!
    प्रणयचिंतनी विलीनवृत्ति - कुमारिका ही डोलत होती;
    डुलता डुलता गुंग होउनी - स्वप्ने पाही मग फुलराणी -

    "कुणी कुणाला आकाशात - प्रणयगायने होते गात;
    हळुच मागुनी आले कोण - कुणी कुणा दे चुंबनदान !"
    प्रणयखेळ हे पाहुनि चित्ति - विरहार्ता फुलराणी होती;
    तो व्योमीच्या प्रेमदेवता - वार्यावरती फिरता फिरता -
    हळूच आल्या उतरुन खाली - फुलराणीसह करण्या केली.
    परस्परांना खुणवुनि नयनी - त्या वदल्या ही अमुची राणी !

    स्वर्गभूमीचा जुळ्वित हात - नाचनाचतो प्रभातवात;
    खेळुनि दमल्या त्या ग्रहमाला - हळुहळु लागति लपावयाला
    आकाशीची गंभीर शान्ती - मंदमंद ये अवनीवरती;
    विरू लागले संशयजाल, - संपत ये विरहाचा काल.
    शुभ्र धुक्याचे वस्त्र लेवुनि - हर्षनिर्भरा नटली अवनी;
    स्वप्नसंगमी रंगत होती - तरीहि अजुनी फुलराणी ती!

    तेजोमय नव मंडप केला, - लख्ख पांढरा दहा दिशाला,
    जिकडे तिकडे उधळित मोती - दिव्य वर्हाडी गगनी येती;
    लाल सुवर्णी झगे घालुनी - हासत हासत आले कोणी;
    कुणी बांधिला गुलाबि फेटा - झकमणारा सुंदर मोठा!
    आकाशी चंडोल चालला - हा वाङनिश्चय करावयाला;
    हे थाटाचे लग्न कुणाचे - साध्या भोळ्या फुलराणीचे !

    गाउ लागले मंगलपाठ - सृष्टीचे गाणारे भाट,
    वाजवि सनई मारुतराणा - कोकिळ घे तानावर ताना!
    नाचु लागले भारद्वाज, - वाजविती निर्झर पखवाज,
    नवरदेव सोनेरी रविकर - नवरी ही फुलराणी सुंदर !
    लग्न लागते! सावध सारे! सावध पक्षी ! सावध वारे !
    दवमय हा अंतपट फिटला - भेटे रविकर फुलराणीला !

    वधूवरांना दिव्य रवांनी, - कुणी गाइली मंगल गाणी;
    त्यात कुणीसे गुंफित होते - परस्परांचे प्रेम ! अहा ते !
    आणिक तेथिल वनदेवीही - दिव्य आपुल्या उच्छवासाही
    लिहीत होत्या वातावरणी - फुलराणीची गोड कहाणी !
    गुंतत गुंतत कवि त्या ठायी - स्फुर्तीसह विहराया जाई;
    त्याने तर अभिषेकच केला - नवगीतांनी फुलराणीला !

"http://mr.wikipedia.org../../../%E0%A4%AB/%E0%A5%81/%E0%A4%B2/%E0%A4%AB%E0%A5%81%E0%A4%B2%E0%A4%B0%E0%A4%BE%E0%A4%A3%E0%A5%80.html" पासून मिळविले

##### Views

- लेख
- चर्चा
- आताची आवृत्ती

##### शोध